Etter at franskmennene hadde tapt i Slaget ved Fort Beauséjour og deportasjonen av akadierne hadde startet i 1755, dannet mange akadier geriljagrupper i skogene, ofte sammen med deres gamle forbundsfeller Mi'kmaq-indianerne. Disse gruppene opererte på hele Nova Scotia frem til Ny-Frankrike falt. Den mest kjente av disse geriljakrigerne var Joseph Broussard, også kjent som Beausoleil. Trass i at britene kontrollerte mange skanser som Halifax, Annapolis Royal og Fort Beausejour, klarte ikke britene å få fred i regionen.